정조 5년
辛丑閏五月二十三日卯時。上御涵仁亭。大臣備局堂上。引見入侍時。領議政徐命善。右議政李徽之。行知中樞府事具善復。戶曹判書鄭尙淳。行副司直金熤。兵曹判書李性源。工曹判書李命植。刑曹判書金魯鎭。禮曹判書鄭民始。御營大將李昌運。戶曹參判徐有隣。行副司直蔡弘履。大司諫任希曾。掌令洪宗藎。校理李謙彬。左副承旨李晉圭。假注書趙衍德。事變假注書姜彙鈺。偏修官張顯慶。記事官文采五。以次進伏訖。命善曰。日氣近益蒸鬱。聖體。若何。上曰。一樣矣。命善曰。見今暑熱作祟。進御淸和之劑。似宜矣。上曰。六和湯近欲進服矣。命善曰。加入人蔘。則似甚尤好矣。王大妃殿氣候。若何。上曰。一樣矣。命善曰。惠慶宮氣候。何如。上曰。一樣矣。上曰。昨日雷雨。挽近所無矣。命善曰。果然矣。上曰。今此霖雨。浹月不止。言念民事。必有傷稼之患。極用悶焉。今雖秋節未建。欲行禜祭之擧。未知如何。命善曰。俄以祈晴事。果與禮判相議。則在前亦有擧行之事云矣。上曰。予亦聞之。曾有特敎二次行之矣。命善曰。五月行祭。果有前例。今此稟達然後。可以擧行矣。命書傳敎曰。潦雨浹月。傷稼可慮。立秋前祈晴已多前例。不卜日今二十四日。四門禜祭設行。獻官皆以近侍塡差。上曰。右承旨入侍。出榻敎顯慶承命出。與右承旨金宇鎭。偕入進伏。上曰。禜祭獻官。有特敎然後。當以堂上差出乎。宇鎭曰。然矣。上曰。昔者祭文。曾以黃景源製進。而先朝隨其時月。變通以用矣。命善曰。果然矣。上曰。此祭文。則以奎章閣知製敎。撰進。似好矣。仍命書傳敎曰。禜祭與當節設行有異。依近例卽令詞臣。祭文更爲撰進。措辭必以責躬爲主事。一體知悉。命善曰。宮墻頹圮事。俄與兵判。有所相議。而其爲防蔽之節。極甚浩大。事實可悶矣。上曰。貳極門墻垣。又圮三四間矣。性源曰。臣按視頹圮處。則果爲百餘間。而今以把子。雖爲防遮。事甚疎虞。故方以三軍門軍兵。仍爲把守矣。上曰。宮墻頹圮。如是夥然。而防蔽極艱。把守亦難。其爲弊端。實甚可悶矣。命善曰。俄與訓將。亦有相議。而設以木柵。則防遮之節。似當堅固。且今濬川司。有所儲長木。以此取用。則亦爲便宜矣。上曰。若置木柵。則把守軍可以除減乎。命善曰。固當然矣。上曰。外墻則戶兵判看檢設遮。內墻則訓將與禮判。同爲防蔽。可也。性源曰。以禁御兩營。一體擧行。似好矣。上曰。防遮之後。把守軍卽令退送。可矣。命善曰。宮墻改築之前。似難全數撤去矣。上曰。宮墻原周回。爲幾許間乎。性源曰。爲二千八十九間。而今玆所築者。爲一百十三間半矣。上曰。言其改築之役。則其爲經費。極甚不些。預爲悶慮矣。命善曰。此是不可廢之節。何足致勤聖慮乎。上曰。大抵宮墻。以其樹木連接。故果有漏濕之弊。以翦枝柯。似好矣。善復曰。後苑墻垣之每致頹圮者。果緣樹木而然矣。使之翦柯。實合宜矣。命善曰。前以關西馬兵存減事。因前道臣鄭尙淳所奏。有更令道帥臣。商確狀聞之命矣。卽見其啓本。則監司金華鎭以爲。馬兵不可永罷。監營屬則自官收布以給。兵營屬則減半爲收布軍。自官徵給於餘存之馬兵。而又令蠲減戶役。依別武士例試取。優等直赴。之次陞遷鄕將任。別武士亦較其劃數多寡。遷差鄕將任窠。而閑散不得薦望事。嚴立科條云。前兵使李昌運以爲。革罷騎兵。換作步軍。別武士甲士。亦依北道親騎衛例。實其元保。蠲減雜役。都試直赴者外。計劃多寡。遷差鄕將任。閑散切勿許差事。永爲定式云矣。軍制變通。極涉重難。雖使僉議歸一。措處洽好。尙有日後生弊之慮。不無目下審愼之道。況此幾百年設置之事。外則道帥臣之議。互相矛盾。內則諸將臣之見。各自逕庭。以臣之素昧軍旅。顧何能斷以臆料。强令行之乎。臣意則莫如仍舊貫之爲便矣。上曰。右相之意。何如。徽之曰。軍制變通。實難輕議。且馬步兵。各有用處。古人斟酌定額。不可偏廢者。誠有依據。而今若革罷騎兵。換作步卒。則軍容不壯。事勢未穩。臣意亦以爲仍舊貫爲便矣。上曰。前道伯之意。何如。尙淳曰。馬兵不可革罷之說。雖是定徑之論。而名實不相副。無寧革罷之爲愈。故臣之當初陳達。蓋出於此。今亦無別見矣。上曰。諸宰臣亦陳所見。熤曰。此是軍制變通。旣無平日講究商略者。則便否利害。有不敢臆對。而凡係更張創革之事。若不能的見其無一分弊。有十分益。則恐不可輕議矣。性源曰。軍制甚重。馬兵步卒。用處各異。恐不可輕議變改矣。命植曰。關西一路。雖未盡悉。以臣所經義州見之。軍丁之難得。專由於儒業之多。所謂儒業。極不過明經之工。其餘又無足道。今不思廣其搜括之路。只欲於元額減罷之者。馬步設置之制。姑勿論。雖以簽充之道言之。亶豈然乎。北關亦有減兵馬。爲親騎衛之議矣。西北而無馬兵。則三南尤無可言。是通國而無馬兵也。以將臣而爲此議。則臣誠爲之慨然也。臣意則若使民有定志。各安其分。自可塡代而有裕。更無事於存罷之通變矣。魯鎭曰。軍制變通。猝難輕議。後弊有無。未可預料。以臣愚意。莫如仍舊貫之爲無弊。而若其抑文習奬武技。充實丁固邊圉之策。卽道帥臣之責也。使之往復商確。俾不如前疎虞恐好矣。民始曰。我國軍制。終無善變之策。通計國內之戶口。士夫中庶鄕族將校之類。已過其半。而又有收布軍。擇其稍實者充定。惟其貧窮無依者。始爲馬步兵。如是而欲責人馬之精壯。裝服之鮮明。乃是行不得之政。惟宜仍舊貫。而時加督飭。不可遽變更。而反貽弊端。毋論馬步兵。決不當輕議矯革之道矣。上曰。御將詳陳。可也。昌運曰。臣之淺見。已盡於啓聞中論列。而馬兵存罷。旣因前道臣陳達。有道帥臣論理狀聞之命。故臣果詳探。則馬兵難支之弊。守令邊將等所言。皆如前道臣所達。臣意則馬兵若換作步軍。騎步之制。未免偏廢。別武士名色。雖與馬兵有異。騎兵則一也。而興勸之道。漸不如前。或生厭避之心。西關異於他道。是緩急待變之地。則尙武之政。不容少忽。以都試時没技優等直赴外。計其劃數多寡。次次塡差於鄕將任相當之窠。而閑散之頹。切勿許差事。永爲定式。則軍保子枝。富戶豪鄕之圖避身役。干囑差任者。自當專意弓馬。武藝日盛。而亦莫不興起樂赴。臣之微見。實爲重關防壯軍伍長遠之道。故狀聞中。旣已備盡。更無可達者矣。有隣曰。馬兵之有名無實。諸道通患。而軍制之設置馬步兵。各有用處。就其中。隨弊隨捄。可也。減去馬兵。化爲步卒。恐難輕議矣。弘履曰。莫重軍制。一朝更張。則必有生弊。不如仍舊。更加申飭道帥臣。從長爲之。似好矣。命善曰。臣旣以仍舊貫爲奏。而若其精鍊之策。激勸之方。不可無申飭之道。分付道帥臣。着意擧行。俾免有名無實之歸。何如。上曰。依爲之。其他節目間。些少便否。豈煩朝家指揮。唯在道帥臣淬礪之勤慢。俾各惕念矯捄。無或復以未祛弊登聞事。自本司各別嚴飭。可也。出擧條上曰。訓將亦指一詳言。善復曰。今此鄕任之窠。必以武士中試才塡差。則尤爲弊端。大抵强鄕。非守令所可抑制者也。若如御將之言。以爲變通鄕窠。則別武士輩。雖或樂從。原鄕則必致大怨。仍有鄕戰之弊。臣意則未知其何以爲好矣。從當商量仰奏矣。上曰。吏判何不入來乎。命善曰。方有身病。未能入來云矣。命善曰。前因前御營大將李柱國所奏。北道馬兵。或換規騎衛。或換步軍事。有北兵。使相議道臣。從長啓聞之命矣。卽見道帥臣狀本。則監司鄭元始以爲。盡罷馬兵。有違部曲之制。換定步軍。不無稱冤之慮。至於親騎衛增額。亦有馬丁難充。賞格難辦之弊。仍舊置之爲宜云。北兵使李達秀以爲。增置親騎衛。實有掣礙騷擾之端。步軍換定。亦多難便。無寧汰減馬兵。中人孱馬劣者。屬之於步射手。而依馬兵例輪番。爲宜云矣。汰減馬兵。增置親騎衛之議。其來已久。年前因北評事沈豐之書啓。問于其時道帥臣。幾欲行之而未果。故臣於前兵使具明謙所奏。亦以依請許施之意。仰達矣。今道帥臣。皆以馬兵之不可減。親騎衛之不可增。論列如此。則目下事勢之不便。從可知矣。且於關西。旣以仍舊貫爲定。其在一視西北之道。不可異同。此亦今姑置之。何如。上曰。依爲之。出擧條命善曰。見今臺閣廖廖之際。掌令金晩耇之疏。條陳時事。務祛其弊。可尙其志矣。上曰。果然矣。命善曰。十條陳白。有難草草覆奏。必以回啓擧行。何如。上曰。可矣。命善曰。今番雨水。川浦之往往決落。固不是異事。而近來紀綱懈弛。人心不古。報災之際。每多夤緣爲奸之習。災實本無難知。形止自有可驗。誠能周視墾荒。詳察境界。則豈或見欺於猾吏之手乎。嚴飭諸道。使之預先摘奸於未秋之前。從實査執。俾無混淆相蒙之弊。何如。上曰。依爲之。出擧條命善曰。方當農作之趁節。忽此淫霖之浹月。畎澮之疏濬。溝洫之治導。實爲目下之急務。旱澇均之爲災。而救之之道。澇勝於旱。爲守令者。苟能躬審阡陌。率先民功。使水道無壅閼渟滀之患。禾穀無墊溺消融之弊。則其視乾涸之汲引灌漑。爲力之難易。不啻懸殊。況今三庚尙遠。時序未晩。藉令及此注秧。豈至有愆期之慮。以此意。申飭諸道。俾令着實擧行。何如。上曰。依爲之。出擧條命善曰。守令殿最。專在七事之能否。每於朔末。修報七事。蓋亦考績之意也。近來則不然。或以一言一事之得失。輕加黜陟。或以顔私勢力之厚薄。有所低昂。徒煩迎送之弊。了無勸懲之效。若此不已。則七事專歸於文具。而其所殿最。未必是實然之績。寧不慨然。見今貶月不遠。申飭宜先。以此意。分付諸道。使之務主七事。嚴明考課。何如。上曰。所奏甚好。依爲之。如是申飭之後。各道道臣之不遵朝令。若有如前循襲之弊。卿其隨現論責。可也。出擧條命善曰。聞刑判言。則江民事。極甚痛惡。而以事實言之。則果以麯子爲生業云矣。上謂魯鎭曰。厥民稱冤者。何爲而如是乎。魯鎭曰。渠輩居在江上。以造麯爲業矣。近以廛人之收其賣稅。如是呼訴矣。上曰。廛人之收稅。今是創出之事乎。民始曰。麯廛自前有之。而以屬於銀廛者也。向於酒禁後。麯廛仍爲罷撤矣。其後弛禁之後。江民任自造麯賣賈矣。今此廛人之欲爲收稅。則渠輩之以不當稅之說。作爲稱冤者。不勝痛駭矣。上曰。厥民所願。何以則快於志耶。魯鎭曰。通同發賣。爲便云矣。上曰。歲初詢瘼時。廛人執何爲說乎。民始曰。銀廛近甚凋殘。有難支撐故。請以麯廛合設收稅云矣。上曰。論其設廛之由。則江民之無稅辦賣於其間者。亦云幸矣。命善曰。以通同例發賣。使之納稅。則事甚宜矣。善復曰。仍設外麯廛。以屬內殿。似宜矣。民始曰。不必設置外廛。各以家數見。錄以爲徵稅之地。尤爲好矣。徽之曰。錄民徵稅。似必有弊矣。上曰。此則與貢市平市堂上。從長處之。可也。善復曰。平市堂上。曹見詬辱於此民。別無善處之道矣。上曰。民弊雖不可不念。而民習亦可以懲治矣。魯鎭曰。其時狀頭者。杖一百徒三年定配。其餘則皆施杖一百矣。善復曰。厥民本以鄕外之民。圖避軍役。來住江上。專事利己。不知法令者矣。上曰。民習果至如此。則法官何不懲治。而馴致此習乎。徽之曰。以治其罪。必從其願。恐合宜矣。上曰。所重者名義也。我朝四百年享國。專以名義之嚴重。而令玆衿川事始出之後。恐有堅氷之慮矣。言其分義。自有階限等級。而近來國綱頹弛。風化掃地。此甚大懼者。有司之臣。何不遵法以繩乎。尙淳曰。近來外邑。專以抑强扶弱爲治。故果有是弊矣。徽之曰。聖敎至當。分付有司。嚴治其罪。以革其弊。誠宜矣。命善曰。捕廳方捕大賊云。是甚爲幸矣。善復曰。厥賊果是再入捕廳之人。而同黨者爲二十人云矣。上曰。此是爲民除害之事。其於治盜之際。何不用施當刑乎。徽之曰。治盜之政。固是爲民除害之事。而用刑姑非其時矣。上曰。予實無刑措不用之德。而至於治盜之際。亦不施當刑。置若平民。事屬可悶。此後則勿拘施威。可也。昌運曰。自數日後。稍息偸竊之患云矣。命善曰。前判書李衍祥。今旣敍用。備局堂上還差。仍察有司之任。嶺南句管。亦爲還差。何如。上曰。依爲之。出擧條命善曰。惠堂金鍾秀。屢送言于臣。以虛帶劇任。心甚不安。亦嘗陳達於筵席云。重臣之如是辭免。事勢似然。惠廳堂上金鍾秀。今姑許遞。何如。上曰。依爲之。出擧條命善曰。趙㻐可合惠堂之任。而姑難差下。此外實無可合人矣。上曰。以史局之未撤。有難差下乎。命善曰。然矣。上曰。纂修已畢。則該堂上使之減下。似好矣。命植曰。纂修雖已告訖。更考誤書處。故有難減下矣。上曰。何當告完乎。命植曰。來月內當撤罷矣。性源曰。近仗軍士釐正事。曾有下敎。而此輩皆是無賴之類。初則只以十人差出。而其後加數。爲二十七人矣。今若以査置十人。則凡於擧行。實有難便之端。何以爲之乎。上曰。此非經稟者。卿其從長爲之。民始曰。考準戶曹收稅案及本廳收租案。則京畿湖南免稅結數之報于本廳者。比報戶曹時起結數。多有相左。京畿則六千三百餘結。湖南則一千一百餘結矣。田結收租。何等至重。而盜減之數。若是夥然。事之驚該。莫此爲甚。凡收租案。自該邑磨勘於都會官。自都會所反貼於監營。而擧皆不察。致此違錯。不可無警。兩道道臣推考。兩道都會官。捧現告拿問處之。諸邑守令。亦當一體勘罪。而近四十邑守令之一竝拿問。亦涉重難。竝從重推考。此後復有如此之弊。則隨現嚴勘之意。申飭兩道營吏及都會所各該邑色吏。令道臣嚴覈其幻弄偸竊之委折。以爲重繩之地。當年條盜減結錢。亦令該道。卽速徵捧上送之意。分付兩道。何如。上曰。依爲之。徵捧上送之際。吏又售奸。或有藉此更徵之弊。則唉彼無告。皆將一年再稅矣。此等之弊。萬一現發於來頭廉探之時。道臣守令。均有重勘。以此意。措辭嚴飭。且結錢異於田大同之出稅於小民。惟此未捧之弊。安知非京外豪貴之所筒同作俑。大抵本廳事目至嚴。未捧甚多。而但令當年條徵納。意在寧失。亦以此意申飭。使之從速磨勘。可也。出擧條上曰。臺諫進前。任希曾洪宗藎進伏啓曰。臣等迂愚衰鈍。淸朝耳目之寄。決知其不可堪。虛縻職名。今已閱月。未嘗發一言論一事。其尸素之罪。不待人言。臣亦自知。迺者掌憲之疏。盛論言路之不開。雖不歷指某人。歷擧某事。而若論近日不言之責。臣等實爲之首。上孤聖明樂聞之誠。下貽臺省瘝厥之譏。滿心慙恧。無以自措。其何可晏然仍冒於臺次乎。請命遞斥臣等之職。上曰。勿辭。亦勿退待。宇鎭曰。臺臣進前之際。有失措之節。掌令洪宗藎。推考。何如。上曰。勿推。可也。出擧條宗藎曰。臣初登筵席。臺體生疎。素患脚病。忽發於進伏之際。以致蹲仆。至被承宣之請推。臣何敢一刻晏然於臺次乎。請命遞斥臣職。上曰。勿辭。亦勿退待。尙淳曰。貳極門今方圍排。而曜金門內所頹墻垣。一體圍遮。何如。上曰。可矣。命書傳敎曰。政官牌招開政。上曰。吏判在於藥院與否知入。亞銓出牌事。亦爲分付。顯慶承命出傳。仍回奏曰。吏判方在藥院云矣。上曰。實錄當爲幾卷乎。命植曰。爲八十餘卷矣。上曰。肅廟實錄。曾爲幾卷乎。徽之曰。爲五十餘卷。而謚冊行狀哀冊。竝附其中矣。上曰。畿輔之任。至重且大。以爲擇差。好矣。命善曰。果然矣。宇鎭曰。大司諫任希曾。避辭奏訖。旣已就座。旋又離席。欲啓下諭。有壞臺體。不可無警。推考。何如。上曰。依爲之。出擧條命善曰。大司諫任希曾。其所做錯。大關臺體。不可推考而止。罷職。何如。上曰。依爲之。出擧條命次對。諸臣先退。上曰。日熱方甚。講員以明日來待事。分付。顯慶承命出傳。命書傳敎曰。所御之闕。旣在咫尺。而尙闕展拜。明日由月覲門展拜。該房知悉。又命書傳敎曰。向因日熱。旣召旋寢。且有待下敎來待之命。若過此朔。將値秋到記。此雖少事。亦係無實。居齋儒生。明日來待。試官亦依初下敎。館堂閣臣中擬入。又命書榻敎曰。禮房承旨。馳詣社壇。奉審摘奸以來。命退。承史以次退出。